**PROTOKOL ŠOLE OB UPOŠTEVANJU MODELA B**

V tem protokolu šole bodo opredeljena pravila, ki veljajo na naši šoli. Vsebuje prilagojena pravila, ki so predvidena za preprečevanje širjenja okužbe s Covid 19.

* V šolo lahko vstopajo le zdrave osebe: učenci in zaposleni. Obiskovalci v šolo ne vstopajo, razen starši, ki prihajajo po otroke v OPB. Takrat lahko vstopijo samo starši (razen, če je bilo predhodno dogovorjeno drugače), vstopajo posamezno, potrkajo na vrata učilnice in počakajo na hodniku, v učilnice ne vstopajo. Na vhodu v šolo so na vidnem mestu nameščeni razkužilo in navodila o ravnanju za preprečitev okužbe s korona virusom. Stranski vhod uporabljajo samo učenci 1. razreda, vsi ostali vstopajo pri glavnem vhodu v šolo.
* Šola obvesti starše in učence, da lahko v šolo vstopajo le zdravi učenci. Na spletni strani šole bo objavljeno obvestilo o pomenu upoštevanja vseh ukrepov. V kolikor ste bili v stiku z obolelo osebo s Covid-19 ali ste v družini opazili znake obolenja s Covid-19, to TAKOJ sporočite na elektronski naslov ravnatelja peter.lesnik@guest.arnes.si ali pokličete v tajništvo šole (02) 6300650.
* Če strokovni delavec šole v času pouka ugotovi, da se učenec ne počuti dobro, oziroma pri učencu prepozna simptome in znake korona virusa ali neke druge bolezni, učenca odpelje v poseben prostor – gospodinjsko učilnico - in o tem obvesti starše oziroma skrbnike, ki učenca prevzamejo. V primeru potrjene okužbe s SARS-CoV-2 se šola ravna v skladu s priporočili in navodili Območne enote Nacionalnega inštituta za javno zdravje.
* Za zaščito pred okužbo je potrebno redno in temeljito umivanje rok z milom in vodo oziroma razkuževanje rok (v prvem VIO prednostno svetujemo umivanje rok), uporaba brisačk za enkratno uporabo ter upoštevanje higiene kašlja. Zaprte prostore je treba zračiti večkrat dnevno. Vsi prostori in površine se redno, dnevno čistijo in razkužujejo. Svetuje se čim manjše število stikov, zato učenci posameznih oddelkov med odmori ne mešajo ampak ostajajo v matičnih učilnicah. Za uporabo sanitarij je določeno katere uporablja kateri razred, vrata ostajajo odprta. Po gibanju na hodnikih se upošteva modre talne oznake. Pri gibanju na hodniku vsi (učenci in učitelji) uporabljajo maske.
* Pouk poteka po urniku, v matičnih učilnicah ali na prostem. Pouk se lahko izvaja tudi v specialnih učilnicah in laboratorijih, ki so pred prihodom nove skupine učencev očiščeni in razkuženi. Sedežni red v učilnicah je stalen, torej se učenci pri mizah in sedežih ne menjujejo.
* Jutranje varstvo je praviloma namenjeno samo učencem 1. razreda. Izjemoma se lahko priključijo učenci 2. in 3. razreda (da ne bo po nepotrebnem prihajalo do mešanja skupin). Vsi ostali učenci naj prihajajo v šolo neposredno pred pričetkom pouka.
* Pouk športa lahko poteka v telovadnici brez mešanja skupin učencev iz različnih razredov. Garderobe pri telovadnici bodo zaklenjene. Fantje se bodo preoblačili v matični učilnici, dekleta pa v telovadnici.
* Obvezen program se bo izvajal v matičnih učilnicah, brez mešanja skupin oz. razredov. Pri jutranjem varstvu, OPB in interesnih dejavnostih bo izjemoma prihajalo do združevanja skupin (praviloma ne več kot dva razreda), vodili bomo natančno evidenco udeležbe učencev. Natančno evidenco učencev vodi šola tudi pri izvajanju vseh dejavnostih razširjenega programa. Kjer bo možno se bo skupina razdelila in se bo pouk izvajal izmenično.
* Malica se organizira tako, da se upošteva ukrepe za preprečevanje širjenja virusa in poteka v matičnih učilnicah po urniku (za učence od 1. do 5. razreda ob 9.10, za učence od 6. do 9. razreda ob 9.55). Učencem 1. triade malico v razred prinesejo kuharice, ostali razredi določijo dva dežurna učenca, ki gresta malico iskat v kuhinjo. Za učence se organizira prevzem kosil v jedilnici šole na način, da se določi urnik oziroma število učencev in dežurnih učiteljev, ki se lahko sočasno nahajajo v jedilnici. Urnik odhodov na kosilo bo pripravljen glede na število in dejavnosti.
* Učenci imajo v šoli svoje plastenke oz. stekleničke za vodo. Pitniki se do nadaljnjega ne uporabljajo.
* Delovanje šolske knjižnice se uredi tako, da se upošteva higienske ukrepe za preprečevanje širjenja virusa. Natančna navodila in razporede obiskov bo podala knjižničarka.
* Učenci si šolskih potrebščin, pripomočkov in drugih predmetov med seboj ne izmenjujejo in ne izposojajo oz. jih pred uporabo obvezno razkužijo. V prvem VIO to naredi učitelj/-ica. Svoje stvari (torbe in potrebščine) normalno nosijo domov.
* Pri udeležbi na dogodkih naj se učenci različnih oddelkov ne mešajo med seboj in je med njimi zagotovljena ustrezna razdalja (1,5 metra do 2 metra).
* Dnevi dejavnosti se izvajajo na šoli.
* Individualna in skupinska pomoč/dodatna strokovna pomoč se izvaja ob upoštevanju vseh higienskih ukrepov za preprečevanje širjenja virusa SARS-CoV-2 (samo učenci istega razreda, odrasla oseba na zadostni razdalji oz. z masko).
* V učilnici, kjer so navzoči le učenci enega razreda, za učence ni potrebna uporaba mask. Učitelji in drugi strokovni delavci v učilnici uporabljajo maske v primeru, ko ni zagotovljena ustrezna razdalja (min. 1,5 metra), z izjemo učiteljev prvega VIO oziroma po presoji pooblaščenega specialista medicine dela. V skupnih prostorih uporabljajo maske učitelji in preostale odrasle osebe ter učenci skladno s priporočili glede uporabe mask na spletni strani NIJZ.
* Govorilne ure in roditeljski sestanki potekajo na daljavo, po telefonu ali videokonferenčno. Le izjemoma so lahko v šoli ob doslednem upoštevanju vseh higienskih ukrepov.
* V primerih odrejene karantene poteka delo na daljavo po smernicah aktiva OŠ Korena.